Pace moet tiener van deur hou | Netwerk24
Deur Marizanne Kok 16 Mei 2021 00:21
Wind en reën het gister die laaste sê gehad op die derde dag van die Suid-Afrikaanse Ope vir vroue, met spel by die Westlake-gholfklub in die Kaapse Skiereiland wat vroegmiddag reeds gestaak moes word. Die voorlopers, die Poolse tiener Pia Babnik en die Suid-Afrikaanse ster Lee-Anne Pace, was op onderskeidelik die negende en tiende putjies toe die weer speel laat staak het. Hulle deel die voortou op +2, met Nicole Garcia 'n hou agter hulle.
Babnik van Slowenië is op 17 die jongste lid van die Europese reeks vir vroue, maar het tot dusver heel tuis gelyk tussen die ouer vroue. Daar is reeds drie top10-uitslae agter haar naam, en hierdie naweek het sy die volste reg om te droom van 'n eerste sege.
Pace (40), die Europese reeks se geldwenner van 2010 en 'n negemalige wenner in dié reeks, sal egter niks op 'n skinkbord vir die tiener gee nie. Daarvoor is daar te veel op die spel.
Eerstens het sy 'n kans om die SA Ope-titel vir die vierde keer te wen, ná vorige suksesse in 2014, 2015 en 2017. Boonop is Pace tans voor op die Sonskynreeks se geldlys.